Michê da Zena

O Michê da Zêna o l'é stæto 'n miniatô ligure do sécolo XV e XVI. No se conósce ni o pòsto ni a dæta da nàscita de sto miniatô documentòu in Ligùria e in Emìlia da-i ùrtimi dêx'ànni do sécolo XV a l'ànno 1509.

E prìmme testimoniànse d’archìvio che rigoàrdan o Michê són tra o 1492 e o 1497, perîodo into quæ o l’à riçevûo dötréi pagaménti pe avéi fæto de miniatûe destinæ a-o cöro da gêxa de Sàn Gioâne Evangelìsta (Parma) Tèsti, pag. 14, 18-22. In sciâ bâze de sti documénti chi l’é stæto atriboîo a-o miniatô e rafiguraçioìn che réndan preçiôxi i quattro Antifonâi de Parma, inti quæ se védde l'intervénto ascì de di colaboratoî. 
Inte l’Anonciaçión, contegnûa inte l’Antifonâio l’é stæto pe de ciù individoòu ’na pontoâle çitaçión da pàrte centrâle do trìtico atriboîo a-o Carlo Braccesco, ch’o raprezénta l’Anonciaçión tra Sàn Benéito, in véscovo, Sànto Stêva e Sant'Albèrto (Parìggi, Musée du Louvre), fòscia prìmma conservòu inte ’n ötöio zenéize de propietæ di Fregôzo (ò Canpofregôzo). Pe un de sta famìggia lìgure, fòscia identificòu co-o Fregozìn Fregôzo ò Federîgo Fregôzo, o Michê Fregôzo o l'à fæto a-o prinçìpio di ànni Novànta do sècolo XV e miniatûe da Bìbia de la University Library de Glasgow e do Coménto bìblico do Nicolò de Lyra ch’o l’apartêgne a l’arecugéite da Bibliotêca Anbrêuxànn-a de Milàn, còdici in sciô quæ frontespìçio gh’é o stémma da famìggia zenéize co-o mòtto «pe no falî». Ste testimoniànse chi són stæte fæte da-o Michê a Zêna - dónde con tùtta probabilitæ o s’é formòu – dötréi ànni prìmma do sò tenporànio stramûo a Parma - colaboràndo, pe quànte rigoàrda o sôlo Coménto bìblico, co-in segóndo méistro caraterizòu da ’n lengoàggio de stréita òservànsa lonbàrda.

A-a produçión da maturitæ do Michê, dónca dòppo a sò ativitæ emiliànn-a, apartêgnàn in Gradoâle da Bibliotêca universcitâia de Zêna e dôe miniatûe retagiæ che raprezéntan a Pentecòste e l’Ùrtima Çénn-a, méntre co-a dæta do 1509 o l’é ’n âtro Gradoâle de propietæ do Santoâio da Nòstra Scignôa do Mónte.

A-o Michê són ascì atriboîe e miniatûe co-o Batæximo do Crìsto da Fondaçión Giorgio Cini de Venéçia, a Nativitæ (Lille, Musée des beaux-arts) e a Sànta Ciæa ch’a l’òrna ’na menbrànn-a into Muzêo Cìvico Amedêo Lîa de Spèzza. A sò màn a l’é stæta ascì individoâ inte ’n Missale Romanum de l’Archìvio do colêgio de Piaxénsa e inte quéllo che l’é restòu da decoraçión de ’n Graduale de tempore da gêxa de Sant’Andrîa de Levànto, sénsa tùtte e trézze rafiguraçioìn. Són in càngio ritegnûe prodûti de bitêga e miniatûe che raprezéntan Crìsto e i apòstoli (Princeton, NJ, Art Museum) e a Prezentaçión a-o ténpio. Inta produçión de l’artìsta gh’é quàttro afréschi fæti into refetöio do convénto da Santìscima Anonçiâ de Levànto che raprezéntan, drénto a di rióndi circondæ da eleménti de vegetaçión, cóbbie de Sànti (Santìscimi Andrîa e Gêumo, Santìscimi Bonaventûa e Lodovîgo da Tolôza, Santìscimi Tögno da Pàdova e Ciæa, Santìscimi Gianbatìsta e Benardìn).

 Nòtte 

 Âtri progètti 

 Colegaménti estèrni 
  - Nòtta: La decorazione del corale è in buona parte attribuibile a Michele da Genova, il quale recentemente è stato fatto coincidere con il pittore Michele da Levanto.


Categorîa:Biografìe
Michê